**Profetul**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru el trecerea prin lume

Fusese doar o scurtă călătorie

Într-o ţară îndepărtată, străină,

Un vis de demult, deja împlinit

Dar acum anume retrăit

Să i se adeverească profeţia.

Se născuse însă prea devreme

Cu viziunea ascetică a pustiei,

Ispită demonică a perfecţiunii,

Copil bătrân şi orb de zile ca Pan

Cântând din trestii fermecate.

Pe buze însă avea din naştere

Gustul catranului şi al pucioasei.

Pentru cei săraci cu duhul

Cuvintele sale de bocet și jale

Erau precum tămâia cea sfântă

Îmbălsămând catapetesmele.

Pentru cei singuri şi rătăciţi

El a fost o făclie în noapte,

Torid soare în amiaza de vară,

Incendiu, focul ceresc aprins

Mistuind păduri de mister,

Harbor al fluturilor serafici

Pe tărâmul transparent al visării,

Al pământului făgăduinţelor.

După ce îşi îngropase în osuar

Mădularele lumeşti de împrumut

El încă priveghea ferecat în tăcere.

Aripi de îngeri albe, străvezii

Îi crescuseră pe locul umerilor

Pe care stoic îşi dusese crucea.

Pentru el trupul și carnea i-au fost

O povară în plus, o desagă de oase,

Craniul, un potir răsturnat,

Cuibar de neuroni şi de hematii

Foc nevăzut sub un vitraliu de fum,

Prin care au trecut toate furtunile

De vise, viziunile cosmice, iluziile,

Zgomotul și furia zilelor.

Acum însă toate grijile amuţiseră

Și el se întorcea acasă liniştit

În noaptea nefiinţei, pe scările

Reci şi pustii ale labirintului,

Singur, străin, doar cu un opaiţ

Aprins în locul unde-i bătuse inima.

Copyright © 2017 Marin Mihalache